ATVIRO KONKURSO

BENDROSIOS PIRKIMO SĄLYGOS (BPS)

TURINYS

1. SĄVOKOS

Bendrosios sąvokos:

* 1. CVP IS – Centrinė viešųjų pirkimų informacinė sistema, kaip apibrėžta VPĮ 2 straipsnio 4 dalyje ( https://viesiejipirkimai.lt/).
  2. Kvalifikacijos reikalavimai – reikalavimai Tiekėjui, nustatomi dėl teisės verstis veikla, finansinio ir ekonominio pajėgumo, techninio ir profesinio pajėgumo.
  3. Pašalinimo pagrindai – reikalavimai Tiekėjui, nustatyti pagal VPĮ 46 str.
  4. Laimėjęs Pasiūlymas – Pirkimų Komisijos pagal VPĮ ir Pirkimo dokumentų reikalavimus atrinktas geriausias Pasiūlymas.
  5. Pirkimas – Pirkėjo VPĮ reglamentuojamas pirkimas, kurio tikslas – sudaryti Sutartį Pirkimo objektui įsigyti (jei sudaroma Preliminarioji sutartis – siekiant sudaryti Preliminariąją sutartį) ir kurio numatoma vertė be pridėtinės vertės mokesčio atitinka VPĮ 4 straipsnio 1 ir 2 dalyje nustatytas sąlygas.
  6. Pirkimo objektas – perkamos prekės ir (ar) paslaugos ir (ar) darbai, aprašyti Techninėje specifikacijoje.
  7. VPĮ – Lietuvos Respublikos viešųjų pirkimų įstatymas (pradedant Pirkimą galiojanti redakcija, jei teisės aktai nenumato kitokio taikymo).

Asmenys:

* 1. Dalyvis – Tiekėjas ar Tiekėjų grupė, veikianti pagal jungtinės veiklos sutartį, pateikęs(-usi) Pasiūlymą Pirkėjo organizuojamame Pirkime. F
  2. Įgaliojusi organizacija – reiškia Perkančiąją organizaciją, kuri vadovaujantis VPĮ 82 straipsnio nuostatomis pavedė Pirkėjui atlikti Pirkimo procedūras bei kitas su Pirkimu susijusias procedūras iki Sutarties arba Preliminariosios sutarties sudarymo. Įgaliojusi organizacija taip pat gali reikšti ir organizaciją, kuri nelaikytina perkančiąja organizacija pagal VPĮ 2 straipsnio 25 punktą, tačiau kuri kitais pagrindais įgaliojo Pirkėją Pirkimo procedūroms bei kitoms su Pirkimu susijusioms procedūroms iki Sutarties arba iki Preliminariosios sutarties sudarymo atlikti. Tuo atveju, kai Pirkėjas yra įgaliotas arba jam pavesta atlikti Pirkimą Įgaliojusios organizacijos vardu, Įgaliojusi organizacija nurodoma SPS 1 dalyje.
  3. Kvazisubtiekėjas – specialistas, kurio kvalifikacija Tiekėjas remiasi Pirkimo procedūrų metu, ir kuris Pasiūlymo teikimo metu dar nėra Tiekėjo, Ūkio subjekto, kurio pajėgumais Tiekėjas remiasi, darbuotojas, tačiau jį ketinama įdarbinti, jei Pasiūlymas bus pripažintas laimėjusiu.
  4. Laimėjęs Dalyvis – Dalyvis, kurio ekonomiškai naudingiausias Pasiūlymas Pirkimo dokumentuose nustatyta tvarka Pirkimų Komisijos buvo nustatytas laimėjusiu. Tais atvejais, kai Preliminarioji sutartis sudaroma su keliais Tiekėjais, sąvoka „Laimėjęs Dalyvis“ reiškia visus Tiekėjus, su kuriais sudaroma Preliminarioji sutartis.
  5. Perkančioji organizacija – VPĮ 2 straipsnio 25 punkto reikalavimus atitinkantis ūkio subjektas.
  6. Pirkėjas – Uždaroji akcinė bendrovė „Vilniaus vystymo kompanija“, pagal Lietuvos Respublikos įstatymus teisėtai įregistruota ir veikianti bendrovė, įmonės kodas 120750163, registruotos buveinės adresas Konstitucijos pr. 3, LT-09236, biuro adresas Šeimyniškių g. 19, Vilnius, LT-09308, Vilnius, Lietuva, kuriai suteikta teisė atlikti Vilniaus miesto savivaldybės administracijos įstaigų centrinės perkančiosios organizacijos (CPO) funkcijas ir pavesta atlikti Pirkimo procedūras bei kitas susijusias procedūras iki Sutarties arba Preliminariosios sutarties sudarymo. Tuo atveju, kai Pirkimą atlieka Pirkėjas, kuris yra įgaliotas arba jam pavesta atlikti Pirkimą Įgaliojusios organizacijos vardu, visur Pirkimo dokumentuose, kur rašoma apie Pirkimo procedūrų vykdymą, sąvoka, apibūdinanti Pirkėją, suprantama kaip Uždaroji akcinė bendrovė „Vilniaus vystymo kompanija“, o tuo atveju, kai Pirkimo dokumentuose rašoma apie Preliminariosios sutarties ir (ar) Sutarties sudarymą ir (ar) vykdymą, sąvoka, apibūdinanti Pirkėją, visuomet suprantama kaip Įgaliojusi organizacija.
  7. Pirkimų Komisija – Pirkėjo sudaryta komisija, kuri atlieka Pirkimą VPĮ bei kitų teisės aktų nustatyta tvarka.
  8. Tiekėjas – ūkio subjektas – fizinis asmuo, privatusis ar viešasis juridinis asmuo, kita organizacija ir jų padalinys ar tokių asmenų grupė, įskaitant laikinas ūkio subjektų asociacijas, kurie rinkoje siūlo Pirkimo objektui reikalingus atlikti darbus, tiekti prekes ar teikti paslaugas.
  9. Ūkio subjektas – Ūkio subjektas, kurio pajėgumais Tiekėjas remiasi, siekdamas atitikti Pirkimo dokumentuose Perkančiosios organizacijos nustatytus Kvalifikacijos reikalavimus.
  10. Subtiekėjas –Tiekėjo Sutarties vykdymui planuojamas pasitelkti ūkio subjektas, kuris atliks darbus, tieks prekes ir (ar) teiks paslaugas.
  11. Tretieji asmenys – fiziniai ar juridiniai asmenys, kurių pajėgumais bus pasiremta, tačiau jie patys tiesiogiai nedalyvauja pirkime ir/ar sutarties vykdyme. Pirkėjas bet kuriuo Pirkimo procedūrų metu gali paprašyti Tiekėjo pateikti visus ar dalį dokumentų, patvirtinančių Trečiųjų asmenų pajėgumų bei išteklių prieinamumą visą sutarties galiojimo laikotarpį (arba įsipareigojimų vykdymo laikotarpį).

Pirkimo dokumentai:

* 1. Bendrosios pirkimo sąlygos arba BPS – šios bendrosios pirkimo sąlygos, kuriose aprašytos bendrosios Pirkimo procedūros, Pasiūlymų pateikimo, nagrinėjimo ir vertinimo tvarka. Šios BPS galioja visų Pirkimo procedūrų metu.
  2. Specialiosios pirkimo sąlygos arba SPS – Specialiosios pirkimo sąlygos, kuriose nurodytas Pirkimo objektas ir reikalavimai jam, išdėstyti Tiekėjų Pašalinimo pagrindai, Tiekėjų Kvalifikacijos ir kiti reikalavimai, reikalavimai Pasiūlymų pateikimui, aprašytos kitos svarbios Pirkimo procedūros bei sąlygos, keičiančios BPS aprašytas bendrąsias Pirkimo procedūras. Šios SPS galioja visų Pirkimo procedūrų metu.
  3. Europos bendrasis viešųjų pirkimų dokumentas arba EBVPD – aktuali deklaracija, pakeičianti kompetentingų institucijų išduodamus dokumentus ir preliminariai patvirtinanti, kad Tiekėjas ir Ūkio subjektai atitinka Pirkimo dokumentuose nustatytus Kvalifikacijos reikalavimus ir neturi Pašalinimo pagrindų.
  4. Nepriimtinas pasiūlymas – Pasiūlymas, atitinkantis VPĮ 2 straipsnio 18 punkte nurodytus požymius.
  5. Netinkamas pasiūlymas – Pasiūlymas, kuris neatitinka Pirkimo objekto ir be esminių pakeitimų negalėtų patenkinti Pirkimo dokumentuose nustatytų Pirkimo objektui keliamų Pirkėjo poreikių ir reikalavimų.
  6. Pasiūlymas – pagal Pirkėjo nustatytas sąlygas bei terminus Dalyvio raštu pateikiamų dokumentų ir elektroninėmis priemonėmis pateikiamų duomenų visuma.
  7. Pirkimo dokumentai arba Dokumentai – BPS, SPS, Techninė specifikacija, Pasiūlymo forma, Sutarties arba Preliminariosios sutarties projektas ir (arba) kiti dokumentai, kuriuose nurodoma informacija apie Pirkime taikomus reikalavimus, jų paaiškinimai (patikslinimai).
  8. Preliminarioji sutartis – susitarimas, sudaromas tarp Laimėjusio Dalyvio ir Pirkėjo arba Įgaliojusios organizacijos, kurio tikslas – nustatyti sąlygas, taikomas Sutartims, kurios bus sudarytos per tam tikrą nurodytą laikotarpį.
  9. Sutartis – vientisas arba iš Sutarties BD ir Sutarties SD susidedantis, tarp Laimėjusio Dalyvio ir Pirkėjo arba Įgaliojusios organizacijos sudaromas rašytinis dokumentas (jei sudaroma Preliminarioji sutartis – Preliminarios sutarties pagrindu sudaroma pagrindinė Sutartis) dėl Pirkimo objekto.
  10. Techninė specifikacija – pagal VPĮ 2 straipsnio 34 punktą parengtas dokumentas arba dokumentų visuma, kurioje aprašytas Pirkimo objektas ir jam keliami reikalavimai.

Kitos Dokumentuose vartojamos sąvokos apibrėžtos VPĮ.

Jei šiose BPS specialiai nenurodyta kitaip, žodžiai vartojami vienaskaitos forma taip pat reiškia ir daugiskaitą, vienos giminės žodžiai apima ir bet kurios kitos giminės atitinkamus žodžius, žodžiai reiškiantys asmenį apima ir juridinius, ir ne juridinius asmenis, o nuoroda į visumą taip pat reiškia nuorodą ir į jos dalį, ir (kiekvienu konkrečiu atveju) atvirkščiai.

1. ĮVADINĖ DALIS

Mes, toliau taip pat vadinami Uždaroji akcinė bendrovė „Vilniaus vystymo kompanija“ arba „Pirkėjas“, vykdydami Pirkimo procedūras toliau išvardintuose dokumentuose aprašytam Pirkimo objektui įsigyti, teikiame šiuos dokumentus, kurie visi kartu vadinami „Pirkimo dokumentai“ arba „Dokumentai“:

- BPS, kuriose aprašytos bendrosios Pirkimo procedūros ir Pasiūlymų pateikimo, nagrinėjimo ir vertinimo tvarka;

- SPS, kuriose nurodytas Pirkimo objektas, išdėstyti Tiekėjų Pašalinimo pagrindai, Kvalifikacijos ir kiti reikalavimai, reikalavimai Pasiūlymų pateikimui, jų vertinimo kriterijai, aprašytos kitos svarbios Pirkimo procedūros, keičiamos BPS aprašytos Pirkimo procedūros ir (arba) siūlomos pasirašyti Sutarties sąlygos;

- Techninę specifikaciją, kurioje aprašytas Pirkimo objektas ir jam keliami reikalavimai;

- Pasiūlymo formą, kurią prašome užpildyti, siekiant dalyvauti tolesnėse Pirkimo procedūrose;

- vientisą Sutarties projektą arba Sutarties BD ir Sutarties SD (toliau Sutarties BD ir Sutarties SD kartu vadinama „Sutartimi“), kuriose aprašyti Sutarties šalių įsipareigojimai ir teisės, apmokėjimo sąlygos ir tvarka bei kita Sutarties vykdymui svarbi informacija, kuri taps tolesnio bendradarbiavimo pagrindu (išskyrus atvejus, kai SPS 1 dalyje nurodoma, jog Pirkimo metu nėra parengtas Sutarties projektas. Tuomet visose BPS „Sutartis“, „Sutarties SD“ ir „Sutarties BD“ atitinkamai reiškia suderintą Sutartį, kuri privalo atitikti Pirkimo dokumentuose nustatytas siūlomas pasirašyti Sutarties sąlygas ir kitus reikalavimus); jei SPS 1 dalyje nurodoma, kad Pirkimas vykdomas, siekiant sudaryti Preliminariąją sutartį, taip pat pridedamas Preliminariosios sutarties projektas.

Tuo atveju, jei yra neatitikimų ar prieštaravimų tarp šių BPS ir SPS nustatytų sąlygų, taikomos SPS sąlygos.

Pažymime, kad pateikiant Pasiūlymą, prašome Jūsų patvirtinti, kad sutinkate su Pirkimo dokumentuose (kaip jie apibrėžtos šių BPS 1 dalyje) nustatytomis tolesnėmis Pirkimo procedūromis, Preliminariosios sutarties (jei ji numatoma sudaryti) sąlygomis ir Sutarties sąlygomis (tiek bendrąja, tiek specialiąja dalimi). Šie dokumentai yra sudaryti remiantis mūsų gerąja verslo praktika ir teisės aktų nustatytais reikalavimais, kurių privalome laikytis, todėl, įvykdžius Pirkimo procedūras ir vykdant būsimą Sutartį, šiuose dokumentuose nustatytos sąlygos keičiamos nebus, išskyrus Sutartyje ar Preliminariojoje sutartyje nustatytus atvejus bei atvejus, kai pasiūlymai dėl sąlygų pakeitimo bus pateikti iki Pasiūlymų pateikimo ir atitinkamai bus pakoreguoti Pirkimo dokumentai.

Taip pat pažymime, kad tuo atveju, kai SPS 1 dalyje nurodoma, jog Pirkimas atliekamas Įgaliojusios organizacijos vardu, Sutartį arba Preliminariąją sutartį su Laimėjusiu Dalyviu sudarys Įgaliojusi organizacija.

1. BENDROSIOS NUOSTATOS
   1. Pirkimas vykdomas vadovaujantis VPĮ ir kitais viešuosius pirkimus reglamentuojančiais teisės aktais bei Pirkimo dokumentais.
   2. Pirkimas atliekamas laikantis lygiateisiškumo, nediskriminavimo, skaidrumo, abipusio pripažinimo, proporcingumo principų ir konfidencialumo bei nešališkumo reikalavimų.
   3. Pirkėjas neatlygina Tiekėjams jokių išlaidų, susijusių su Pirkimo dokumentų gavimu ir Pasiūlymų dalyvauti Pirkime parengimu ir pateikimu, taip pat išlaidų, susijusių su: 1) dokumentų kopijavimu, spausdinimu, pašto ar kurjerių pašto paslaugomis, brėžinių, fotografijų rengimu ar siuntimu; 2) komandiruotėmis ir susirinkimais, transportu, apgyvendinimu, atlyginimais, mokesčiais advokatams, konsultantams, inžinieriams ir kitiems samdomiems asmenims, dokumentų tvarkymu ir valstybiniais mokesčiais, taip pat kitomis išlaidomis, susijusiomis su dalyvavimu Pirkime.
   4. Pirkėjas, savo iniciatyva, dėl iš anksto nenumatytų aplinkybių arba jeigu Pirkimo dokumentuose padaryta esminių klaidų dėl kurių Pirkimas tampa nebetikslingu ar jį įvykdžius būtų įsigytas Pirkėjo poreikių neatitinkantis Pirkimo objektas, gali nutraukti Pirkimo procedūras arba nustačius, kad buvo pažeisti viešųjų pirkimų principai ir atitinkamos padėties negalima ištaisyti – privalo nutraukti Pirkimo procedūras pagal VPĮ nuostatas, neprisiimdamas jokios atsakomybės Tiekėjų atžvilgiu.
   5. Pirkimo dokumentai pateikiami CVP IS lietuvių kalba (jei nenumatyta kitaip SPS 1 dalyje).
   6. Bet kokie Pirkėjo ir Tiekėjų tarpusavio santykiai reguliuojami vadovaujantis Pirkimo dokumentuose nustatytomis sąlygomis bei Lietuvos Respublikos teisės aktais. Bet kokie ginčai tarp Pirkėjo ir Tiekėjų sprendžiami Lietuvos Respublikos įstatymų ir kitų teisės aktų nustatyta tvarka.
   7. Jeigu Pirkimo metu bus atliekama patikra dėl atitikties nacionalinio saugumo interesams, Tiekėjas per Pirkėjo nurodytą protingą terminą turės pateikti tokiai patikrai atlikti reikalingus dokumentus.

1. PIRKIMO OBJEKTAS
   1. Pirkimo objektas nurodytas SPS 2 dalyje. Pirkimo objekto apimtys bei jam keliami reikalavimai pateikiami Techninėje specifikacijoje.
   2. Apibūdinant siūlomą Pirkimo objektą naudojami konkretūs modeliai ar šaltiniai, konkretūs procesai ar prekės ženklai, patentai, tipai, konkreti kilmė ar gamyba, bus laikomi lygiaverčiais, jeigu jie atitiks visus Techninėje specifikacijoje nurodytus reikalavimus. Jeigu apibūdinant Pirkimo objektą Pirkimo dokumentuose nurodytas konkretus standartas, techninis liudijimas ar bendrosios techninės specifikacijos, Pirkimo objektas turi atitikti nurodytą konkretų standartą, techninį liudijimą ar bendrąsias technines specifikacijas ar lygiaverčius.
   3. Informacija apie Pirkimo objekto skaidymą ar neskaidymą į Pirkimo objekto dalis pateikiama SPS 2 dalyje.
   4. Informacija apie Pasiūlymo pateikimą, kai Pirkimo objektas skaidomas ar neskaidomas į dalis:

|  |  |
| --- | --- |
| * + 1. Tuo atveju, kai Pirkimo objektas į dalis neskaidomas: | * + 1. Tuo atveju, kai Pirkimo objektas į dalis skaidomas: |
| Tiekėjas turi pateikti vieną Pasiūlymą visai Pirkimo objekto apimčiai. Sutartis arba Preliminarioji sutartis dėl viso Pirkimo objekto bus sudaroma su tuo (-ais) Dalyviu (-iais), kuris (-ie) bus atrinktas (-i) kaip Laimėjęs (-ę) Dalyvis (-iai). | Pirkimo objekto dalys ir informacija apie tai, kelioms Pirkimo objekto dalims (vienai, dviem ir daugiau) Tiekėjas gali pateikti Pasiūlymą ir kita susijusi informacija, nurodyta SPS 2 dalyje. Sutartis arba Preliminarioji sutartis bus sudaroma su tuo (-ais) Dalyviu (-iais), kuris (-ie) bus atrinktas (-i) kaip Laimėjęs (-ę) Dalyvis (-iai) konkrečiai Pirkimo objekto daliai. |

* 1. Tiekėjas gali pateikti tik vieną Pasiūlymą – individualiai arba kaip jungtinei veiklai susivienijusių Tiekėjų grupės narys. Jei Tiekėjas pateikia daugiau kaip vieną Pasiūlymą arba Tiekėjų grupės narys dalyvauja teikiant kelis Pasiūlymus Pirkimui, visi tokie Pasiūlymai bus atmesti.
  2. Ūkio subjekto dalyvavimas Subtiekėjo teisėmis yra neribojamas, tai yra, Pasiūlymai yra priimami, jei tas pats Ūkio subjektas teikia Pasiūlymus individualiai ir kaip kito Tiekėjo Subtiekėjas arba teikia Pasiūlymus kaip Tiekėjų grupės narys ir kaip kito Tiekėjo Subtiekėjas, arba dalyvauja Subtiekėjo teisėmis skirtingų Tiekėjų Pasiūlymuose.

1. TIEKĖJŲ PAŠALINIMO PAGRINDAI IR KVALIFIKACIJOS REIKALAVIMAI
   1. Tiekėjai, ketinantys dalyvauti Pirkimo procedūrose, privalo neturėti Pašalinimo pagrindų ir atitikti Kvalifikacijos reikalavimus. Reikalaujamą kvalifikaciją Tiekėjas turi būti įgijęs iki Pasiūlymų pateikimo termino pabaigos.
   2. Tiekėjas, siekdamas įrodyti Pašalinimo pagrindų nebuvimą ir savo atitikimą Kvalifikacijos reikalavimams, pateikia informaciją ir dokumentus, kaip nurodyta SPS 3 dalyje.
   3. Pirkėjas atlieka preliminarų Tiekėjų Pašalinimo pagrindų nebuvimo ir atitikimo Kvalifikacijos reikalavimams tikrinimą, įvertindamas kiekvieno Tiekėjo pateiktą EBVPD, pateiktą kartu su Pasiūlymu (jeigu taikoma).
   4. Pirkėjas bet kuriuo Pirkimo procedūrų metu gali paprašyti Tiekėjo pateikti visus ar dalį dokumentų, patvirtinančių Pašalinimo pagrindų nebuvimą, Tiekėjo atitiktį Kvalifikacijos reikalavimams ir, jeigu taikytina, atitiktį kokybės vadybos sistemos ir (arba) aplinkos apsaugos vadybos sistemos standartams, jeigu tai būtina siekiant užtikrinti tinkamą Pirkimo procedūrų atlikimą. Pirkėjui kilus abejonių dėl Tiekėjo pateiktos informacijos teisingumo, jis turi teisę kreiptis į Tiekėją su prašymu pateikti Tiekėjo Pirkėjui pateiktą informaciją patvirtinančius dokumentus. Pirkėjas turi teisę kreiptis į Tiekėjo nurodytus asmenis (klientus), siekdamas įsitikinti nurodytos informacijos teisingumu, o šiems asmenims nepatvirtinus Tiekėjo nurodytos informacijos teisingumo – atmesti Tiekėjo Pasiūlymą. Pirkėjas taip pat turi teisę prašyti Tiekėjo , kad šis pateiktų jo nurodytų asmenų (klientų), kuriems Tiekėjas tiekė (tiekia) prekes, teikė (teikia) paslaugas ir (arba) atliko (atlieka) darbus, rašytinį patvirtinimą dėl Tiekėjo jam tiektų prekių, suteiktų paslaugų ir (ar) atliktų darbų fakto patvirtinimo.
   5. Jeigu Pirkėjui kyla abejonių dėl Tiekėjo Pašalinimo pagrindų nebuvimo ir (ar) atitikties Kvalifikacijos reikalavimams, jis turi kreiptis į kompetentingas institucijas ir Tiekėjo Pasiūlyme nurodytus trečiuosius asmenis, kad gautų visą reikiamą informaciją apie Tiekėjo Pašalinimo pagrindų nebuvimą ir (ar) atitiktį Kvalifikacijos reikalavimams.
   6. Pirkėjas, siekdamas patikrinti Tiekėjo teikiamus duomenis dėl jo atitikties nustatytiems Kvalifikacijos reikalavimams, gali pareikalauti iš Tiekėjo sudaryti sąlygas susipažinti su Tiekėjo įgyvendintais projektais ir jų rezultatais. Tiekėjas tiek, kiek nuo jo priklauso, privalo sudaryti sąlygas tokiam susipažinimui ir pateikti visus papildomai prašomus duomenis ir dokumentus, susijusius su informacija, Tiekėjo pateikiama kartu su Pasiūlymu, kurie reikalingi įsitikinti Tiekėjo atitiktimi nurodytam Kvalifikacijos reikalavimui.
   7. Pirkėjas turi teisę paprašyti Tiekėjo, kad jis pateiktų dokumentų originalus.
   8. Pirkėjas gali nevertinti viso Dalyvio Pasiūlymo, jeigu patikrinęs jo dalį nustato, kad, vadovaujantis Pirkimo dokumentų sąlygomis, Pasiūlymas turi būti atmestas.
   9. Pirkėjas, įvertinęs EBVPD pateiktą informaciją ir, jeigu taikytina, BPS 5.4. punkte nurodytuose dokumentuose pateiktą informaciją, priima sprendimą dėl kiekvieno reikalavimus atitinkančio Pasiūlymo tolimesnio nagrinėjimo, vertinimo ir palyginimo ir kiekvienam iš Pasiūlymą pateikusių Dalyvių ne vėliau kaip per 3 (tris) darbo dienas nuo sprendimo priėmimo dienos raštu praneša apie šio patikrinimo rezultatus, pagrįsdamas priimtus sprendimus. Teisę dalyvauti tolesnėse pirkimo procedūrose turi tik tie Tiekėjai, kurie atitinka Perkančiosios organizacijos keliamus reikalavimus.
   10. Prieš nustatydamas Laimėjusį Pasiūlymą, išskyrus atvejus, kai Sutartis sudaroma Preliminariosios sutarties pagrindu pagal VPĮ 78 straipsnio 4 dalį ar 5 dalies 1 punktą (kai Preliminarioji sutartis yra sudaroma su vienu Tiekėju arba neatnaujinant Tiekėjų varžymosi), Pirkėjas reikalauja, kad ekonomiškai naudingiausią Pasiūlymą pateikęs Dalyvis pateiktų aktualius ir galiojančius dokumentus BPS nurodytais terminais, patvirtinančius jo Pašalinimo pagrindų nebuvimą ir atitiktį Kvalifikacijos reikalavimams, pagal VPĮ 51 straipsnį ir, jeigu taikytina, patvirtinančius jo atitiktį kokybės vadybos sistemos ir (arba) aplinkos apsaugos vadybos sistemos standartams pagal VPĮ 48 straipsnį. Siekdamas įrodyti atitikimą Kvalifikacijos reikalavimams dėl teisės verstis veikla, Europos Sąjungos valstybėje narėje, Europos ekonominės erdvės valstybėje narėje, Šveicarijos Konfederacijoje arba trečiojoje šalyje registruotas Tiekėjas gali pateikti Tiekėjo kilmės šalies kompetentingų institucijų išduotus dokumentus, tačiau toks Tiekėjas turi pareigą, per protingą laiką, kreiptis į atitinkamą Lietuvos Respublikos instituciją dėl teisės pripažinimo dokumento išdavimo. Užsienio šalyje registruoto Tiekėjo turimos kvalifikacijos patvirtinimo dokumentai Lietuvoje gali būti išduoti ir po galutinės Pasiūlymų pateikimo datos, tačiau privalo būti pateikti Pirkėjui iki Sutarties pasirašymo dienos. Jei iki Sutarties pasirašymo dienos tokie dokumentai Pirkėjui nepateikiami, Sutartis nesudaroma ir Pirkėjas įgyja teisę į Tiekėjo pasiūlymo galiojimo užtikrinimą, numatytą SPS 6 dalyje.
   11. Jeigu Dalyvis, kurio Pasiūlymas gali būti pripažintas laimėjusiu, Pirkėjo prašymu pateikė visus atitiktį Kvalifikacijos reikalavimams patvirtinančius bei Pašalinimo pagrindų nebuvimą įrodančius dokumentus, patvirtinančius EBVPD nurodytą informaciją, kitų Dalyvių Pašalinimo pagrindų nebuvimą įrodantys ir atitiktį Kvalifikacijos reikalavimams patvirtinantys dokumentai nėra tikrinami.
   12. Jeigu Dalyvis, kurio Pasiūlymas gali būti pripažintas laimėjusiu, per Pirkėjo nurodytą terminą nepateikė atitiktį Kvalifikacijos reikalavimams patvirtinančių bei Pašalinimo pagrindų nebuvimą įrodančių dokumentų, arba, Pirkėjo prašymu, nepatikslino pateiktų netikslių ar neišsamių duomenų apie savo atitiktį Kvalifikacijos reikalavimams ar Pašalinimo pagrindų nebuvimą įrodančių dokumentų, arba Dalyvis neatitiko Kvalifikacijos ar Pašalinimo pagrindų nebuvimo reikalavimų pagal EBVPD nurodytą informaciją, Pasiūlymas atmetamas vadovaujantis BPS 10.5.1.1. arba 10.5.5., 10.5.9. punktuose nurodytais pagrindais, ir tikrinami kito, po Dalyvio, pagal vertinimo rezultatus galėjusio būti pripažinto laimėjusiu, Dalyvio Kvalifikaciją patvirtinantys bei Pašalinimo pagrindų nebuvimą įrodantys dokumentai.
   13. Pirkėjas nereikalauja iš Tiekėjo pateikti dokumentų, patvirtinančių jo Pašalinimo pagrindų nebuvimą, atitiktį Kvalifikacijos reikalavimams ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartams, kaip nustatyta BPS 5.4. ir 5.10. punktuose, jeigu jis:
       1. turi galimybę susipažinti su šiais dokumentais ar informacija tiesiogiai ir neatlygintinai prisijungęs prie nacionalinės duomenų bazės bet kurioje valstybėje narėje arba naudojantis Centrinės viešųjų pirkimų informacinės sistemos priemonėmis;
       2. šiuos dokumentus jau turi iš ankstesnių pirkimo procedūrų.
   14. Tiekėjų grupė, pateikianti vieną Pasiūlymą, privalo pateikti jungtinės veiklos sutarties kopiją. Už tinkamą prievolių vykdymą Tiekėjų grupės nariai atsako solidariai. Jungtinės veiklos sutartyje privalo būti:
       1. aiškiai apibrėžtas Tiekėjų grupės narių įgaliojimas vienam iš partnerių (jungtinės veiklos sutarties bendram atstovui ar vadovaujančiam nariui) tvarkyti bendrus reikalus, susijusius su šiuo Pirkimu – parengti ir pateikti Pirkėjui Pasiūlymą su priedais, gauti ir pateikti Pasiūlymo bei Sutarties įvykdymo užtikrinimą (jei jų reikalaujama pagal Pirkimo dokumentus), o laimėjus Pirkimą Tiekėjų grupės vardu sudaryti Sutartį arba Preliminariąją sutartį su Pirkėju arba Įgaliojusia organizacija bei teikti sąskaitas ir visas reikalingas ataskaitas atsiskaitymams vykdyti, priimti visus ir bet kokius Pirkėjo arba Įgaliojusios organizacijos atsiskaitymus pagal Sutartis;
       2. aiškiai apibrėžta Tiekėjų grupės narių atsakomybė, nurodant, kad visi Tiekėjų grupės nariai – kiekvienas atskirai ir visi kartu solidariai – yra atsakingi Pirkėjui arba Įgaliojusiai organizacijai už bet kokius iš šio Pirkimo rezultatų pagrindu sudarytos Sutarties ar Preliminariosios sutarties kylančius įsipareigojimus ir prievoles, įskaitant, bet neapsiribojant, pinigines prievoles ar prievoles natūra;
       3. nustatytas draudimas keisti Tiekėjų grupės narių sudėtį iki Sutarties sudarymo.
       4. įrašyta nuostata, kad vykdant Sutartį be išankstinio raštiško Pirkėjo arba Įgaliojusios organizacijos sutikimo jungtinės veiklos sutartimi nustatytų Tiekėjų grupės narių keitimas yra laikomas esminiu Sutarties pažeidimu.
   15. Pirkėjas nereikalauja, kad Tiekėjų grupės pateiktą Pasiūlymą pripažinus laimėjusiu ir pasiūlius sudaryti Sutartį arba Preliminariąją sutartį, ši Tiekėjų grupė įgautų tam tikrą teisinę formą.
   16. Dalyvis Pasiūlyme privalo nurodyti, kokius Ūkio subjektus ir Kvazisubtiekėjus jis ketina pasitelkti, nurodyti Trečiuosius asmenis, jei tokie pasitelkiami, o Pasiūlyme nurodyti, kokias Sutarties dalis vykdys Ūkio subjektai ir (ar) Subtiekėjai, jeigu jie yra žinomi.
   17. Sudarius Sutartį, tačiau ne vėliau negu Sutartis pradedama vykdyti, Laimėjęs Dalyvis įsipareigoja Įgaliojusiai organizacijai arba Pirkėjui (priklausomai nuo to, su kuriuo sudaryta Sutartis) pranešti tuo metu žinomų Subtiekėjų pavadinimus, kontaktinius duomenis ir jų atstovus. Laimėjęs Dalyvis privalo informuoti kitą Sutarties šalį apie šios informacijos pasikeitimus teisės aktų ir Sutartyje nustatyta tvarka visu Sutarties vykdymo metu, taip pat apie keičiamus Subtiekėjus, kuriuos jis ketina pasitelkti vėliau.
   18. Tuo atveju, kai Tiekėjas numato pasitelkti Ūkio subjektų pajėgumus veiklai, kurios atlikimui reikalingi atitinkami atestatai, licencijos, leidimai ar kiti panašaus pobūdžio dokumentai, nurodyti SPS 3 skyriuje arba EBVPD, arba anksčiau nurodytą veiklą numato atlikti vienas iš Tiekėjų grupės narių, aukščiau šiame punkte nurodytus reikalavimus Kvalifikacijai privalo atitikti atitinkamai Ūkio subjektas arba tas Tiekėjų grupės narys, kuris vykdys konkrečią veiklą.
   19. Tiesioginio atsiskaitymo su Subtiekėjais galimybė ir tokio atsiskaitymo tvarka nustatyta SPS.
   20. Kai Tiekėjas pageidauja remtis kitų Ūkio subjektų / Trečiųjų asmenų pajėgumais, jis privalo Pirkėjui įrodyti, kad vykdant Pirkimo sutartį Ūkio subjektų / Trečiųjų asmenų ištekliai jam bus prieinami visą Sutarties galiojimo laikotarpį. Pirkėjas patikrina, ar Ūkio subjektai tenkina jiems keliamus Kvalifikacijos reikalavimus ir ar nėra tokio Ūkio subjekto Pašalinimo pagrindų. Jeigu Ūkio subjektas netenkina jam keliamų Kvalifikacijos reikalavimų arba jis atitinka bent vieną pagal VPĮ 46 straipsnį Pirkėjo nustatytą Pašalinimo pagrindą, Pirkėjas reikalauja per jo nustatytą terminą pakeisti jį kitu, reikalavimus atitinkančiu Ūkio subjektu. Trečiųjų asmenų EBVPD ir pašalinimo pagrindai netikrinami.
   21. Kai Tiekėjas remiasi kitų Ūkio subjektų pajėgumais dėl Pirkimo dokumentuose nustatytų ekonominio ir finansinio pajėgumo reikalavimų, Pirkėjas reikalauja, kad Tiekėjas ir šie Ūkio subjektai prisiimtų solidarią atsakomybę už Sutarties įvykdymą.
   22. Pašalinimo pagrindų nebuvimą ir atitikimą Kvalifikacijos reikalavimams patvirtinančių dokumentų galiojimo terminai:
       1. Teismo, Informatikos ir ryšių departamento prie Vidaus reikalų ministerijos, valstybės įmonės Registrų centro ar kitos kompetentingos institucijos Lietuvos Respublikos Vyriausybės nustatyta tvarka išduoti dokumentai arba lygiaverčiai dokumentai, išduoti užsienio subjekto, ne anksčiau kaip 120 dienų iki Pasiūlymų pateikimo termino pabaigos. Jeigu duomenys apie pašalinimo pagrindų nebuvimą ir/ar atitikimą kvalifikacijos reikalavimams yra viešai bei neatlygintinai prieinami oficialiuose duomenų bazėse – jie bus tikrinami Pasiūlymų pateikimo termino pabaigos dieną;
       2. atitikimą Kvalifikacijos reikalavimams pagrindžiantys dokumentai (atestatai, pažymėjimai ir kt. dokumentai) turi galioti Pasiūlymų pateikimo dieną.
   23. Jei Tiekėjas pateikė prašymą pakeisti Ūkio subjektą po Pasiūlymų pateikimo, jo Pašalinimo pagrindų nebuvimą ir atitikimą Kvalifikacijos reikalavimams patvirtinančių dokumentų galiojimo terminai:
       1. Teismo, Informatikos ir ryšių departamento prie Vidaus reikalų ministerijos, valstybės įmonės Registrų centro ar kitos kompetentingos institucijos Lietuvos Respublikos Vyriausybės nustatyta tvarka išduoti dokumentai arba lygiaverčiai dokumentai, išduoti užsienio subjekto, ne anksčiau kaip 120 dienų iki Tiekėjo prašymo pakeisti Ūkio subjektą pateikimo Pirkėjui dienos.
       2. atitikimą Kvalifikacijos reikalavimams pagrindžiantys dokumentai (atestatai, pažymėjimai ir kt. dokumentai) turi galioti Tiekėjo prašymo pakeisti Ūkio subjektą pateikimo Pirkėjui dieną.

1. REIKALAVIMAI PASIŪLYMŲ PATEIKIMUI
   1. Bet kuris Tiekėjas Pirkimui gali teikti tik vieną Pasiūlymą, nepriklausomai nuo to, ar Pasiūlymą jis teikia kaip atskiras Tiekėjas, ar kaip Tiekėjų grupės narys.
   2. Pasiūlymas turi būti pateiktas pagal Pirkimo dokumentų reikalavimus, užpildant Pasiūlymo formą. Kartu su Pasiūlymu turi būti pateikiama visa Dokumentuose nurodyta informacija bei dokumentai, nurodyti SPS.
   3. Pasiūlymus teikiantys Dalyviai turi nuodugniai išnagrinėti visus nurodymus, reikalavimus, formas ir priedus, pateikiamus Dokumentuose ir jų laikytis.
   4. Informacija apie Pasiūlymų pateikimo būdą pateikiama SPS 4 dalyje.
   5. Jei kartu su Pasiūlymu pateikiami dokumentai teikiami elektronine forma, t. y. tiesiogiai suformuoti elektroninėmis priemonėmis, jie turi būti teikiami šiais formatais: doc, docx, adoc, pdf, xls, xlsx, jpg, jpeg, pps, ppsx, tif, tiff, gif, jsfc ir zip. Tuo atveju, jei dokumentai bus pateikti kitais, nei Pirkėjo nustatyti, duomenų failų formatais ir Pirkėjas neturi techninių galimybių susipažinti su Pasiūlymu arba Pasiūlymas pateiktas sugadintame dokumente, kurio negalima atidaryti naudojant programas, skirtas skaityti aukščiau paminėtiems formatams, toks Dalyvio Pasiūlymas bus atmestas, vadovaujantis atitinkamai BPS 10.5.1.1. punkte nurodytais pagrindais.
   6. Pasiūlyme (atitinkamuose jo prieduose „Konfidenciali informacija“) turi būti nurodyta, kuri joje pateikta informacija yra konfidenciali. Konfidencialia negali būti laikoma informacija, kuri, vadovaujantis Lietuvos Respublikos teisės aktais, yra vieša ar negali būti laikoma konfidencialia arba kurios konfidencialumo Dalyvio negali pagrįsti, pateikdamas įrodymus. Visas Dalyvio Pasiūlymas negali būti laikomas konfidencialia informacija.
   7. Suinteresuoti Dalyviai nuo Pirkėjo pranešimo apie sprendimą nustatyti laimėjusį pasiūlymą pateikimo Dalyviams dienos iki atidėjimo termino pabaigos gali prašyti Pirkėjo pateikti laimėjusį pasiūlymą. Tokiu atveju VPĮ 102 str. 1 d. nustatytas terminas ir atidėjimo terminas pratęsiamas papildomam terminui, jį skaičiuojant nuo suinteresuoto Dalyvio prašymo pateikti laimėjusį pasiūlymą pateikimo Pirkėjui dienos iki tol, kol suinteresuotam Dalyviui bus pateiktas minėtas pasiūlymas. Jeigu laimėjusio Dalyvio pasiūlymas pateikiamas tą pačią dieną, kai buvo paprašyta, VPĮ 102 str. 1 d. nustatytas terminas ir atidėjimo terminas pratęsiamas vienai darbo dienai. Pirkėjas laimėjusį pasiūlymą suinteresuotiems Dalyviams gali pateikti teikdamas VPĮ 58 str. 1 d. nurodytą informaciją. Pirkėjas negali teikti informacijos, jeigu jos atskleidimas prieštarauja informacijos ir duomenų apsaugą reguliuojantiems teisės aktams arba visuomenės interesams, pažeidžia teisėtus konkretaus tiekėjo komercinius interesus arba turi neigiamą poveikį tiekėjų konkurencijai.
   8. Pasiūlymai, kita korespondencija bei dokumentai gali būti pateikiami kalbomis, nurodytomis SPS 4 dalyje. Jei atitinkami dokumentai (pažymos, sertifikatai, atestatai ir kt.) ar analogiški dokumentai, įrodantys atitikimą Dokumentuose išdėstytiems reikalavimams yra išduoti kitomis nei SPS 4 dalyje nurodytos kalbomis, tokiu atveju prie šių dokumentų turi būti pridedamas dokumento vertimas į bent vieną iš nurodytų kalbų.
   9. Pirkėjui kilus įtarimų dėl Pasiūlyme pateikto dokumento vertimo kokybės ir (ar) jo atitikimo dokumento originalo turiniui, Pirkėjas turi teisę prašyti Dalyvio pateikti vertėjo parašu ir vertimų biuro anspaudu patvirtintą šio dokumento vertimą į lietuvių kalbą.
   10. Alternatyvių Pasiūlymų pateikti neleidžiama, išskyrus, jeigu SPS 2 dalyje nurodyta kitaip.
   11. Pasiūlymo kainą ar sąnaudas (toliau bendrai vartojama sąvoka „kaina“ apima ir sąvoką „sąnaudos“, kai jos yra taikomos) Dalyvis nurodo užpildydamas Pasiūlymo formą (įskaitant privalomus pateikti Pasiūlymo formos priedus).
   12. Pasiūlymo kaina (įskaitant ir visas kainos sudėtines dalis bei įkainius, jei tokie yra) nurodoma ne daugiau kaip dviejų skaičių po kablelio tikslumu, jei SPS arba Pasiūlymo formoje nenurodyta kitaip.
   13. Apmokėjimo sąlygos ir tvarka apibrėžiamos Sutartyje. Tais atvejais, kai SPS 1 dalyje nurodoma, jog Pirkimo metu nėra parengtas Sutarties projektas, apmokėjimo sąlygos išdėstomos SPS ir (ar) SPS prieduose kartu su siūlomomis pasirašyti Sutarties sąlygomis.
   14. Pasiūlymas ir jos priedai (kurių formose nurodoma, kad turi būti įgalioto asmens parašas) turi būti pasirašyti fiziniais įgalioto asmens parašais arba galiojančiu kvalifikuotu elektroniniu parašu. Jeigu dokumentų rinkinys pasirašytas galiojančiu kvalifikuotu elektroniniu parašu, nereikalaujama kiekvieno dokumento pasirašinėti atskirai.
   15. Dalyvio teikiamas pasiūlymas gali būti užšifruojamas. Dalyvis, nusprendęs pateikti užšifruotą pasiūlymą, turi:
       1. iki pasiūlymų pateikimo termino pabaigos naudodamasis CVP IS priemonėmis pateikti užšifruotą pasiūlymą (užšifruojamas visas pasiūlymas arba pasiūlymo dokumentas, kuriame nurodyta pasiūlymo kaina). Instrukciją, kaip tiekėjui užšifruoti pasiūlymą galima rasti Viešųjų pirkimų tarnybos interneto svetainėje;
       2. iki vokų su pasiūlymais atplėšimo procedūros (posėdžio) pradžios (ne vėliau kaip per 30 (trisdešimt) minutes nuo pasiūlymų pateikimo termino pabaigos) CVP IS susirašinėjimo priemonėmis pateikti slaptažodį, su kuriuo Pirkėjas galės iššifruoti pateiktą pasiūlymą. Iškilus CVP IS techninėms problemoms, kai Dalyvis neturi galimybės pateikti slaptažodžio per CVP IS susirašinėjimo priemonę, Dalyvis turi teisę slaptažodį pateikti kitomis priemonėmis pasirinktinai: Pirkėjo oficialiu elektroniniu paštu, faksu arba raštu. Tokiu atveju Dalyvis turėtų būti aktyvus ir įsitikinti, kad pateiktas slaptažodis laiku pasiekė adresatą (pavyzdžiui, susisiekęs su Pirkėju oficialiu jos telefonu ir (arba) kitais būdais).
   16. Iki vokų su Pasiūlymais atplėšimo procedūros (posėdžio) pradžios (ne vėliau kaip per 30 (trisdešimt) minutes nuo Pasiūlymų pateikimo termino pabaigos, jeigu pasiūlymų vertinimo kriterijus yra kaina) Tiekėjui nepateikus (dėl jo paties kaltės) slaptažodžio arba pateikus neteisingą slaptažodį, kuriuo naudodamasis Pirkėjas negalėjo iššifruoti Pasiūlymo, Pasiūlymas laikomas nepateiktu ir nėra vertinamas. Jeigu nurodytu atveju Tiekėjas užšifravo tik Pasiūlymo dokumentą, kuriame nurodyta Pasiūlymo kaina, o kitus Pasiūlymo dokumentus pateikė neužšifruotus – Pirkėjas Tiekėjo Pasiūlymą atmeta kaip neatitinkantį Pirkimo dokumentuose nustatytų reikalavimų (laikoma, kad Tiekėjas nepateikė Pasiūlymo kainos).

1. PASIŪLYMŲ PATEIKIMO TERMINAI
   1. Informacija apie Pasiūlymų pateikimo terminus pateikiama SPS 4 dalyje.
   2. Kol nepasibaigė Pasiūlymų pateikimo terminas, Tiekėjas gali pakeisti arba atšaukti savo Pasiūlymą, neprarasdamas teisės į savo Pasiūlymo galiojimo užtikrinimą. Toks pakeitimas arba pranešimas, kad Pasiūlymas atšaukiamas, pripažįstamas galiojančiu, jeigu Pirkėjas jį gavo prieš Pasiūlymų pateikimo termino pabaigą.
   3. Pirkėjas turi teisę Pasiūlymų pateikimo laiką pratęsti. Nauja galutinė Pasiūlymų pateikimo data bus nurodoma CVP IS (arba, jei Pirkimas vykdomas kitomis priemonėmis, šiomis priemonėmis pranešama visiems Tiekėjams, kuriems buvo pateikti Pirkimo dokumentai ir kurie buvo pakviesti pateikti Pasiūlymus).
   4. Pirkėjas neatsako dėl Pasiūlymų, kurie nebuvo gauti ar gauti pavėluotai dėl telekomunikacijų priemonių darbo sutrikimų ar kitų nenumatytų atvejų.
   5. Dalyvis turi įvertinti CVP IS ir kitų sistemų galimus nesklandumus ir neatidėlioti Pasiūlymo pateikimo paskutinei minutei.

1. SUSIPAŽINIMO SU PATEIKTAIS PASIŪLYMAIS (ĮSKAITANT KVALIFIKACIJĄ PATVIRTINANČIUS DOKUMENTUS BEI PAŠALINIMO PAGRINDŲ NEBUVIMĄ ĮRODANČIUS DOKUMENTUS) PROCEDŪRA
   1. Su iki Pasiūlymų pateikimo galutinio termino CVP IS priemonėmis pateiktais Pasiūlymais (įskaitant Pašalinimo pagrindų nebuvimą ir atitikimą Kvalifikacijos reikalavimams patvirtinančius dokumentus) bus susipažįstama CVP IS elektroninėmis priemonėmis nedelsiant po termino, nurodyto CVP IS
   2. BPS 8.1. punkte nurodytoje susipažinimo procedūroje Pasiūlymus pateikę Tiekėjai arba jų atstovai nedalyvauja.

1. PASIŪLYMŲ GALIOJIMAS
   1. Reikalaujamas Pasiūlymo galiojimo terminas:

|  |  |
| --- | --- |
| * + 1. Tuo atveju, kai vykdomas supaprastintas pirkimas | * + 1. Tuoj atveju, kai vykdomas tarptautinės vertės pirkimas |
| a) Pasiūlymas galioja 4 mėnesius nuo pasiūlymų pateikimo termino pabaigos. | a) Pasiūlymas galioja 5 mėnesius nuo pasiūlymų pateikimo termino pabaigos. |

* 1. Tiekėjai, kurie atitiks SPS 3 skyriuje išdėstytus reikalavimus ir kurie bus kviečiami pateikti Pasiūlymus, kartu su Pasiūlymais turės pateikti, jei tai numatyta SPS, Pasiūlymų galiojimo užtikrinimą (banko garantiją arba draudimo bendrovės besąlyginį ir neatšaukiamą laidavimo raštą).
  2. Pasiūlymo galiojimo užtikrinimą patvirtinantis dokumentas išduodamas Pirkėjo arba Įgaliojusios organizacijos vardu, priklausomai nuo to, kieno vardu vykdomas Pirkimas.
  3. Pasiūlymo galiojimo užtikrinimą patvirtinantis dokumentas pateikiamas vienu iš toliau nurodytų būdų:
     1. Pasiūlymo galiojimo užtikrinimą išdavusio banko / draudimo bendrovės kvalifikuotu elektroniniu parašu pasirašytas dokumentas pateikiamas CVP IS kartu su Pasiūlymu bei mokestinį pavedimą, kad draudimo įmoka už šį išduotą pasiūlymo laidavimo draudimo raštą yra sumokėta.
  4. Pasiūlymo galiojimo užtikrinimą patvirtinančiame dokumente turi būti nurodytas banko arba draudimo bendrovės įsipareigojimas neatšaukiamai ir besąlygiškai sumokėti Pirkėjui SPS 6 dalyje nurodytą sumą per 10 (dešimt) darbo dienų po pirmo raštiško pareikalavimo, neprivalant pagrįsti savo reikalavimų, tik savo rašte nurodžius, kad yra viena ar kelios iš BPS 9.10. punkte nurodytų aplinkybių, nurodydamas tą aplinkybę ar aplinkybes.
  5. Pasiūlymo galiojimo užtikrinimas turi galioti ne trumpiau nei galioja pasiūlymas.
  6. Nelaimėjusiems Pirkimo Dalyviams Pasiūlymo galiojimo užtikrinimas grąžinamas ne vėliau kaip per 20 (dvidešimt) dienų nuo Dalyvio prašymo gavimo dienos, pasibaigus Pasiūlymo galiojimui.
  7. Pasiūlymo galiojimo užtikrinimas gali būti grąžintas anksčiau nustatyto laiko šiais atvejais:
     1. šalių susitarimu;
     2. įsigaliojus Sutarčiai su Laimėjusiu Dalyviu;
     3. nutraukus Pirkimo procedūras;
     4. dalyvio pasiūlymas yra galutinai atmestas, t. y. dalyviui pranešta apie jo pasiūlymo atmetimą, ir šio pasiūlymo atmetimas dėl pasibaigusio apskundimo termino negali būti ginčijamas.
  8. Laimėjusiam Dalyviui Pasiūlymo galiojimo užtikrinimas bus grąžintas pasirašius Sutartį ir pateikus Sutarties įvykdymo užtikrinimą (jei reikalaujama), ne vėliau kaip per 20 (dvidešimt) dienų nuo Laimėjusio Dalyvio prašymo gavimo dienos.
  9. Pirkėjas turi teisę reikalauti banko arba draudimo bendrovės sumokėti Pasiūlymo galiojimo užtikrinimo dokumente nurodytą sumą, jeigu:
     1. Pasiūlymo galiojimo laikotarpiu Dalyvis atsisako savo Pasiūlymo;
     2. Dalyvis savo Pasiūlyme pateikė melagingą informaciją, kurią Pirkėjas gali įrodyti bet kokiomis teisėtomis priemonėmis;
     3. Laimėjęs Dalyvis atsisako arba iki Perkančiosios organizacijos pranešime nurodyto laiko nepasirašo pirkimo sutarties.
     4. Laimėjęs dalyvis, per 10 darbo dienų nuo pirkimo sutarties pasirašymo dienos nepateikia sutarties sąlygų įvykdymą užtikrinančio dokumento – banko garantijos arba draudimo bendrovės laidavimo.
  10. Reikalaujamas Pasiūlymo galiojimo terminas nurodytas Pasiūlymo formoje. Tuo atveju, jeigu Dalyvis savo Pasiūlyme nenurodo jo galiojimo laiko, laikoma, kad Pasiūlymas galioja tiek, kiek reikalaujama.
  11. Dalyvis, prieš pateikdamas Pasiūlymą, gali prašyti, kad Pirkėjas patvirtintų jo Pasiūlymo galiojimo užtikrinimą patvirtinančio dokumento priimtinumą. Pirkėjas, gavęs tokį prašymą, atsako ne vėliau kaip per 3 (tris) darbo dienas nuo prašymo gavimo dienos. Pasiūlymo galiojimo užtikrinimą patvirtinančio dokumento priimtinumo patvirtinimas neatima teisės iš Pirkėjo vėliau atmesti Pasiūlymų galiojimo įvykdymo užtikrinimą vadovaujantis tuo, kad asmuo, išdavęs Pasiūlymo galiojimo užtikrinimą, tapo nemokus ar neįvykdė įsipareigojimų Pirkėjui arba kitiems ūkio subjektams, ar netinkamai juos vykdė.
  12. Pirkimo procedūrų metu Pirkėjas gali prašyti, kad Dalyvis pratęstų Pasiūlymų galiojimą iki konkrečiai nurodyto termino. Dalyvis, kuris sutinka pratęsti savo Pasiūlymo galiojimo terminą ir apie tai raštu praneša Pirkėjui, pratęsia Pasiūlymo galiojimo terminą arba pateikia naują Pasiūlymo galiojimo užtikrinimą patvirtinantį dokumentą, jeigu jo buvo reikalaujama. Jeigu Dalyvis neatsako į Pirkėjo prašymą pratęsti Pasiūlymo galiojimo terminą, jo nepratęsia arba nepateikia naujo Pasiūlymo galiojimo užtikrinimo, laikoma, kad jis atmetė prašymą pratęsti savo Pasiūlymo galiojimo terminą.
  13. Banko garantija arba draudimo bendrovės besąlyginis ir neatšaukiamas laidavimo raštas turi būti pasirašytas jį išdavusio subjekto kvalifikuotu elektroniniu parašu, atitinkančiu VPĮ 22 straipsnio 11 dalies 2 ir 3 punktuose nustatytus reikalavimus. Jeigu teikiamas faksimile patvirtintas dokumentas, kartu privalo būti pateiktas ir dokumentą išdavusio juridinio asmens raštiškas paaiškinimas dėl tokio dokumento galiojimo.

1. PASIŪLYMŲ NAGRINĖJIMAS IR VERTINIMAS
   1. Pasiūlymus nagrinės, palygins ir įvertins Pirkimo Komisija. Pasiūlymai bus nagrinėjami bei vertinami konfidencialiai, Tiekėjams ar jų įgaliotiesiems atstovams nedalyvaujant. Jeigu nustatoma, kad Tiekėjas tiesiogiai ar netiesiogiai kokiu nors būdu bandė daryti įtaką, kad jam būtų palankiau taikomos Pirkimo procedūros, Pirkėjas atmeta jo Pasiūlymą.
   2. Susipažinti su informacija, susijusia su Pasiūlymų nagrinėjimu ir vertinimu, gali tik Pirkimo Komisijos nariai, Pirkimo Komisijos posėdžiuose dalyvaujantys stebėtojai bei Pirkimo Komisijos pakviesti ekspertai, Viešųjų pirkimų tarnybos atstovai, Pirkėjo vadovas bei kiti asmenys ir institucijos, pagal Lietuvos Respublikos įstatymus turintys teisę susipažinti su šia informacija.
   3. Pradinio susipažinimo su elektroninėmis priemonėmis gautais Pasiūlymais procedūroje Tiekėjai nedalyvauja. Informaciją apie Dalyvius ir jų Pasiūlymų ekonominio naudingumo vertinimo metu surinktą bendrą balą bei Laimėjusio Dalyvio Pasiūlymo kainą Pirkėjas teikia tik po Pasiūlymų eilės nustatymo. Dalyviai turi teisę CVP IS priemonėmis Pirkėjui teikti prašymą dėl informacijos apie Laimėjusio Dalyvio Pasiūlymo ekonominio naudingumo vertinimo metu surinkto bendro balo sudėtines dalis, Laimėjusio Dalyvio Pasiūlymo charakteristikas ir santykinius pranašumus, dėl kurių šis Pasiūlymas buvo pripažintas geriausiu, gavimo.
   4. Ekonominis ir finansinis Dalyvių pajėgumas vertinamas eurais. Vertinant Dalyvių Kvalifikaciją, Dalyvio Kvalifikaciją patvirtinančiuose dokumentuose kita nei euro valiuta nurodytos sumos bus konvertuojamos į eurus pagal galutinę Pasiūlymų pateikimo termino dieną galiojantį Europos Centrinio Banko (ECB) patvirtintą euro ir atitinkamos valiutos santykį.
   5. Dalyvio pateiktas Pasiūlymas atmetamas, jeigu:
      1. jis yra Nepriimtinas pasiūlymas, kai yra bent viena šių sąlygų:
         1. jis neatitinka Pirkimo dokumentuose nustatytų reikalavimų, įskaitant reikalavimus dėl Kvalifikacijos reikalavimų, Pašalinimo pagrindų, kokybės vadybos sistemos ir (arba) aplinkos apsaugos vadybos sistemos standartų (jeigu taikoma).
         2. pasiūlyme pasiūlyta kaina viršija Pirkimui skirtas lėšas, Pirkėjo nustatytas prieš pradedant Pirkimo procedūrą, išskyrus VPĮ 45 str. 1 d. 5 p. numatytus atvejus;
         3. jis gautas pavėluotai;
         4. dėl jo Pirkėjas turi įtikinamų duomenų apie neleistino susitarimo ar korupcijos atvejus;
         5. Dalyvio pasiūlyme buvo pasiūlyta neįprastai maža kaina arba neįprastai mažos sąnaudos ir Dalyvis, Pirkėjo prašymu, iki nurodyto termino nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos arba sąnaudų;
         6. Pirkime Pasiūlymai vertinami pagal kainos ar sąnaudų ir kokybės santykio kriterijų, o ekonomiškai naudingiausiame Pasiūlyme nurodyta kaina viršija pirkimui skirtas lėšas ir yra nepriimtina (vadovaujantis VPĮ 45 straipsnio 1 dalies 5 punktu, kiti pasiūlymų eilėje esantys pasiūlymai laimėjusiais negali būti nustatyti);
      2. jis yra Netinkamas pasiūlymas, kai neatitinka Pirkimo objekto, įskaitant Techninėje specifikacijoje nustatytus reikalavimus, ir be esminių pakeitimų negalėtų patenkinti Pirkimo dokumentuose nustatytų Pirkimo objektui keliamų Pirkėjo poreikių ir reikalavimų;
      3. Dalyvis neištaisė aritmetinių klaidų;
      4. Dalyvio pateikto dokumento vertimas neatitinka pateikto originalo turinio;
      5. Dalyvis pateikė melagingą informaciją apie nustatytų reikalavimų atitikimą, įskaitant informaciją, nurodytą Tiekėjo pateiktoje EBVPD, kurią Pirkėjas gali įrodyti bet kokiomis teisėtomis priemonėmis. Taip pat Pirkėjas, vadovaudamasis VPĮ 52 straipsnio nuostatomis, paskelbia informaciją apie tokį Dalyvį CVP IS;
      6. Dalyvis per Pirkėjo nustatytą terminą, nepatikslino, nepapildė ar nepaaiškino Pasiūlymo;
      7. Dalyvis, jo siūlomos Prekės (įskaitant jų gamintojus), Paslaugos ar Darbai ar / ir su juo ketinamas sudaryti sandoris, vadovaujantis Lietuvos Respublikos nacionaliniam saugumui užtikrinti svarbių objektų apsaugos įstatymo nuostatomis, VPĮ, Lietuvos Respublikos Vyriausybės sprendimu ar / ir Nacionaliniam saugumui užtikrinti svarbių objektų apsaugos koordinavimo komisijos išvada yra pripažįstamas (-i) neatitinkančiu (-iais) nacionalinio saugumo interesų (jeigu SPS 1 dalyje numatyta, kad Pirkimo metu bus atliekama patikra Nacionaliniam saugumui užtikrinti svarbių objektų apsaugos įstatyme nustatyta tvarka);
      8. VPĮ 37 str. 9 d. nustatytais atvejais laikoma, kad Prekės ar Paslaugos kelia grėsmę nacionaliniam saugumui ir (ar) VPĮ 47 str. 9 d. nustatytais atvejais laikoma, kad Tiekėjas turi interesų, galinčių kelti grėsmę nacionaliniam saugumui (jei šių duomenų tikrinimas numatytas SPS).
      9. Dalyvis per Pirkėjo nustatytą terminą nepatikslino pateiktų netikslių ar neišsamių duomenų apie savo Pašalinimo pagrindų nebuvimą ir / ar atitikimą Kvalifikacijos reikalavimams.
      10. Pasiūlymą pateikęs Dalyvis ir (ar) jo Subtiekėjai, Ūkio subjektai, Tretieji asmenys nėra registruoti (jeigu Dalyvis ar jo Subtiekėjas, Ūkio subjektas, Trečiasis asmuo yra fizinis asmuo – nuolat gyvenantis ar turintis pilietybę) Europos Sąjungos valstybėje narėje, Šiaurės Atlanto sutarties organizacijos valstybėje narėje ar trečiojoje šalyje, pasirašiusioje VPĮ 17 straipsnio 4 dalyje nurodytus tarptautinius susitarimus (jeigu SPS 1 dalyje numatyta, kad Pirkimo metu bus atliekama patikra Nacionaliniam saugumui užtikrinti svarbių objektų apsaugos įstatyme nustatyta tvarka);
      11. Pasiūlymą pateikęs Dalyvis ir (ar) jo Subtiekėjai, Ūkio subjektai, Tretieji asmenys yra registruoti šalyje, kurioje taikomos tarptautinės sankcijos, kaip apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme;
      12. VPĮ 45 straipsnio 21 nustatytais atvejais (jei šių duomenų tikrinimas numatytas SPS).
      13. kitais VPĮ ir šiuose Pirkimo dokumentuose nurodytais atvejais.
   6. Vertinami ir palyginami tik tie pasiūlymai, kurie atitinka Pirkimo dokumentuose nurodytus reikalavimus.
   7. Galutiniai pasiūlymai bus vertinami vadovaujantis SPS 5 dalyje nurodytu kriterijumi:

|  |  |  |
| --- | --- | --- |
|  | Tuo atveju, kai ekonomiškai naudingiausias Pasiūlymas išrenkamas pagal kainą | a) Įvertinus Dalyvių pasiūlymus, Pirkėjas patvirtins Dalyvių pasiūlymų eilę kainų didėjimo tvarka bei nustatys Laimėjusį Pasiūlymą. |
| b) Laimėjusiu Pasiūlymu (jei SPS 2 dalyje nurodyta, kad Pirkimo objektas skaidomas į dalis – kiekvienai Pirkimo objekto daliai atskirai) bus pripažintas pasiūlymas, atitinkantis visus Pirkimo dokumentuose nustatytus reikalavimus ir kurio pasiūlymo kaina EUR be PVM bus mažiausia. Kai keli pasiūlymai pateikiami vienodomis kainomis, sudarant Pasiūlymų eilę, pirmesniu į šią eilę įrašomas Dalyvis, anksčiausiai pateikęs pasiūlymą. |
| c) Tuo atveju, jei šio Pirkimo metu bus sudaroma Preliminarioji sutartis, Laimėjusiais Pasiūlymais gali būti pripažinti keli pasiūlymai (tokių Pasiūlymų skaičius nurodomas SPS 1 dalyje), atitinkantys visus Pirkimo dokumentuose nustatytus reikalavimus ir kurių pasiūlymų kainos EUR be PVM bus mažiausios. Esant mažesniam Dalyvių skaičiui, Laimėjusiais Pasiūlymais pripažįstami visi Pirkimo dokumentuose nustatytus reikalavimus atitinkantys pasiūlymai. |
|  | Tuo atveju, kai ekonomiškai naudingiausias Pasiūlymas išrenkamas pagal kainos ar sąnaudų ir kokybės santykį | a) Įvertinus Dalyvių pasiūlymus, Pirkėjas patvirtins Dalyvių pasiūlymų eilę kainų ar sąnaudų ir kokybės santykio (išreikšto balais) mažėjimo tvarka bei nustatys Laimėjusį Pasiūlymą. |
| b) Laimėjusiu Pasiūlymu (jei SPS 2 dalyje nurodyta, kad Pirkimo objektas skaidomas į dalis – kiekvienai Pirkimo objekto daliai atskirai) bus pripažintas pasiūlymas, atitinkantis visus Pirkimo dokumentuose nustatytus reikalavimus ir kuris bus ekonomiškai naudingiausias. Kai keli pasiūlymai bus įvertinti vienodais balais, sudarant Pasiūlymų eilę, pirmesniu į šią eilę įrašomas Dalyvis, anksčiausiai pateikęs pasiūlymą. |
| c) Tuo atveju, jei šio Pirkimo metu bus sudaroma Preliminarioji sutartis, Laimėjusiais Pasiūlymais gali būti pripažinti keli pasiūlymai (tokių Pasiūlymų skaičius nurodomas SPS 1 dalyje), atitinkantys visus Pirkimo dokumentuose nustatytus reikalavimus ir kurie bus ekonomiškai naudingiausi. Esant mažesniam Dalyvių skaičiui, Laimėjusiais Pasiūlymais pripažįstami visi Pirkimo dokumentuose nustatytus reikalavimus atitinkantys |
|  | Tuo atveju, kai ekonomiškai naudingiausias Pasiūlymas išrenkamas pagal gyvavimo ciklo sąnaudas | a) Įvertinus Dalyvių pasiūlymus, Pirkėjas patvirtins Dalyvių pasiūlymų eilę gyvavimo ciklo sąnaudų didėjimo tvarka bei nustatys Laimėjusį Pasiūlymą. |
| b) Laimėjusiu Pasiūlymu (jei SPS 2 dalyje nurodyta, kad Pirkimo objektas skaidomas į dalis – kiekvienai Pirkimo objekto daliai atskirai) bus pripažintas pasiūlymas, atitinkantis visus Pirkimo dokumentuose nustatytus reikalavimus ir kurio pasiūlymo gyvavimo ciklo sąnaudos EUR be PVM bus mažiausios. Kai keli pasiūlymai pateikiami vienodomis sąnaudomis, sudarant Pasiūlymų eilę, pirmesniu į šią eilę įrašomas Dalyvis, anksčiausiai pateikęs pasiūlymą. |
| c) Tuo atveju, jei šio Pirkimo metu bus sudaroma Preliminarioji sutartis, Laimėjusiais Pasiūlymais gali būti pripažinti keli pasiūlymai (tokių Pasiūlymų skaičius nurodomas SPS 1 dalyje), atitinkantys visus Pirkimo dokumentuose nustatytus reikalavimus ir kurių pasiūlymų gyvavimo ciklo sąnaudos EUR be PVM bus mažiausios. Esant mažesniam Dalyvių skaičiui, Laimėjusiais Pasiūlymais pripažįstami visi Pirkimo dokumentuose nustatytus reikalavimus atitinkantys pasiūlymai. |

* 1. Pirkėjas, nustatęs ekonomiškai naudingiausių Pasiūlymų eilę ir priėmęs sprendimą dėl Laimėjusio Pasiūlymo ar priėmęs sprendimą dėl Pirkimo procedūrų nutraukimo, informuoja apie tai Dalyvius nedelsiant, tačiau bet kuriuo atveju ne vėliau kaip per 3 (tris) darbo dienas nuo tokio sprendimo priėmimo dienos.
  2. Pirkėjas gali nuspręsti nesudaryti Sutarties su ekonomiškai naudingiausią Pasiūlymą pateikusiu Dalyviu, jeigu paaiškėja, kad Pasiūlymas neatitinka VPĮ 17 straipsnio 2 dalies 2 punkte nurodytų aplinkos apsaugos, socialinės ir darbo teisės įpareigojimų.
  3. Bet kuriam Dalyviui pateikus raštišką prašymą nurodyti jo Pasiūlymo atmetimo priežastis, Pirkėjas atsakys nedelsdamas, tačiau bet kuriuo atveju ne vėliau kaip per 15 (penkiolika) dienų nuo tokio prašymo gavimo dienos.
  4. Jei Dalyvis, kuriam buvo pasiūlyta sudaryti Sutartį (Preliminariąją sutartį): 1) raštu atsisako tai padaryti, 2) atsisako pasirašyti Sutartį (Preliminariąją sutartį) pagal Pirkimo dokumentuose nustatytus terminus bei sąlygas, 3) nepasirašo Sutarties (Preliminariosios sutarties) per nustatytą laikotarpį, 4) nepateikia Dokumentuose nustatyto Sutarties įvykdymo užtikrinimo (jei taikoma) arba neįvykdo kitų Sutartyje nustatytų jos įsigaliojimo sąlygų (jei taikoma), laikoma, kad toks Dalyvis atsisakė pasirašyti Sutartį (Preliminariąją sutartį). Tokiu atveju siūloma pasirašyti Sutartį (Preliminariąją sutartį) kitam Dalyviui, Pasiūlymų eilėje esančiam po atsisakiusio sudaryti Sutartį Dalyvio (kitam Dalyviui, Pasiūlymų eilėje esančiam pirmam po Dalyvių, su kuriais buvo priimtas sprendimas sudaryti Preliminariąją Sutartį).

1. PRETENZIJŲ PATEIKIMO TVARKA IR TERMINAI
   1. Tiekėjas, norėdamas iki Sutarties (ar Preliminariosios sutarties) sudarymo ginčyti Pirkėjo sprendimus ar veiksmus, turi teisę pateikti Pirkėjui pretenziją:
      1. per 10 (dešimt) dienų (supaprastintų pirkimų atveju – per 5 (penkias) darbo dienas) nuo Pirkėjo pranešimo raštu apie jo priimtą sprendimą išsiuntimo Tiekėjams dienos, o jeigu šis pranešimas nebuvo siunčiamas elektroninėmis priemonėmis, – per 15 (penkiolika) dienų nuo pranešimo išsiuntimo tiekėjams dienos;
      2. per 10 (dešimt) dienų (supaprastintų pirkimų atveju – per 5 (penkias) darbo dienas) nuo paskelbimo apie Pirkėjo priimtą sprendimą dienos, jeigu VPĮ nėra reikalavimo raštu informuoti Tiekėjus apie Pirkėjo priimtus sprendimus.
   2. Siekiant užtikrinti vienodą Tiekėjo teikiamų prašymų aiškinimą, Tiekėjas, teikdamas Pirkėjui pretenziją, turi aiškiai raštu nurodyti, kad jo teikiamas prašymas turi būti laikomas pretenzija.
   3. Pirkėjas, gavęs Tiekėjo rašytinę pretenziją, negali sudaryti Pirkimo sutarties ar preliminariosios sutarties anksčiau kaip 10 (dešimt) dienų (supaprastintų pirkimų atveju – anksčiau negu po 5 (penkių) darbo dienų) nuo rašytinio pranešimo apie jos priimtą sprendimą išsiuntimo pretenziją pateikusiam Tiekėjui ir Dalyviams dienos.
   4. Pirkėjas išnagrinės pretenziją, priims motyvuotą sprendimą ir apie jį, taip pat apie anksčiau praneštų Pirkimo procedūros terminų pasikeitimą (jei tokių bus) raštu praneš pretenziją pateikusiam Tiekėjui, suinteresuotiems Dalyviams ne vėliau kaip per 6 (šešias) darbo dienas nuo pretenzijos gavimo dienos.
   5. Pakartotinės Tiekėjo pretenzijos dėl to paties Pirkėjo priimto sprendimo arba atlikto veiksmo nebus nagrinėjamos.

1. SUTARTIES ARBA PRELIMINARIOSIOS SUTARTIES TERMINAI IR SĄLYGOS
   1. Sutartis arba Preliminarioji sutartis bus sudaroma su Laimėjusiu Dalyviu.
   2. Jei SPS 2 dalyje nurodyta, kad Pirkimo objektas skaidomas į dalis – kiekvienai Pirkimo objekto daliai bus sudaromos atskiros Sutartys arba Preliminariosios sutartys, išskyrus atvejus, kai SPS 2 dalyje nurodyta kitaip.
   3. Jei SPS 1 dalyje nurodyti keli Pirkėjai, Laimėjęs Dalyvis bus kviečiamas sudaryti Sutartis su kiekviena SPS 1 dalyje nurodyta organizacija atskirai.
   4. Pirkėjas, informuodamas Dalyvius apie Pasiūlymų eilę ir priėmęs sprendimą dėl Laimėjusio Pasiūlymo, taip pat Dalyvius informuos apie Sutarties arba Preliminariosios sutarties sudarymo atidėjimo termino taikymą arba netaikymą. Sutarties arba Preliminariosios sutarties sudarymo atidėjimo termino taikymo tvarka išdėstyta VPĮ 86 straipsnio 8 punkte.
   5. Sutartis arba Preliminarioji sutartis turi atitikti Laimėjusio Dalyvio Galutinį pasiūlymą, Pirkimo dokumentus ir kitus reikalavimus, nustatytus Dalyviams.
   6. Laimėjęs Dalyvis, su kuriuo bus sudaryta Sutartis arba Preliminarioji sutartis, neturės teisės perduoti savo įsipareigojimų pagal Sutartį arba Preliminariąją sutartį trečiajam asmeniui, išskyrus, jei Sutartyje arba Preliminariojoje sutartyje nurodyta kitaip.
   7. Sutartis arba Preliminarioji sutartis bus sudaroma vadovaujantis Sutarties arba Preliminariosios sutarties projekto (jei jis parengtas) nuostatomis.
   8. Tuo atveju, kai Pirkimo procedūrų metu Sutarties arba Preliminariosios sutarties projektas nėra parengtas, Sutartis arba Preliminarioji sutartis bus sudaroma vadovaujantis Pirkimo dokumentuose nustatytais reikalavimais.
   9. Apmokėjimo sąlygos ir tvarka apibrėžiamos Sutartyje arba Preliminariojoje sutartyje. Tais atvejais, kai SPS 1 dalyje nurodoma, jog Pirkimo metu nėra parengtas Sutarties arba Preliminariosios sutarties projektas, apmokėjimo sąlygos išdėstomos SPS ir (ar) SPS prieduose kartu su siūlomomis pasirašyti Sutarties sąlygomis.

1. PAPILDOMOS INFORMACIJOS PATEIKIMAS
   1. Informacija apie Pirkimo vykdymo būdą ir priemones, kuriomis vykdomas Pirkimas, pateikiama SPS 1 dalyje.
   2. Tiekėjo prašymo paaiškinti Dokumentus pateikimo tvarka, Pirkėjo atsakymo į Tiekėjo prašymą paaiškinti Pirkimo dokumentus tvarka ir Pirkėjo Dokumentų tikslinimo savo iniciatyva tvarka:

|  |  |
| --- | --- |
| * + 1. Tuo atveju, kai vykdomas skelbiamas supaprastintas pirkimas | * + 1. Tuo atveju, kai vykdomas skelbiamas tarptautinės vertės pirkimas |
| a) Pirkėjas raštu atsakys į kiekvieno Tiekėjo rašytinį prašymą ne vėliau kaip likus 4 (keturioms) dienoms iki Pasiūlymų pateikimo dienos, jei toks prašymas yra gautas ne vėliau kaip likus 6 (šešioms) dienoms iki Pasiūlymų pateikimo dienos (jei nenumatyta kitaip SPS 1 dalyje). Prašymas paaiškinti Dokumentus turi būti pateiktas CVP IS priemonėmis.  Pirkėjas pasilieka teisę atsakyti ir į vėliau gautus rašytinius prašymus. Tokiu atveju atsakymas turi būti Tiekėjams išplatintas ne vėliau kaip likus 4 (keturioms) | a) Pirkėjas raštu atsakys į kiekvieno Tiekėjo rašytinį prašymą ne vėliau kaip likus 6 (šešioms) dienoms iki Pasiūlymų pateikimo dienos, jei toks prašymas yra gautas ne vėliau kaip likus 8 (aštuonioms) dienoms iki Pasiūlymų pateikimo dienos (jei nenumatyta kitaip Dokumentus turi būti pateiktas CVP IS priemonėmis.  Pirkėjas pasilieka teisę atsakyti ir į vėliau gautus rašytinius prašymus. Tokiu atveju atsakymas turi būti Tiekėjams išplatintas ne vėliau kaip likus 6 (šešioms) dienoms iki Pasiūlymų pateikimo termino pabaigos. |
| b) Bet kuris Pirkimo dokumentų paaiškinimas, atsakant į atitinkamą Tiekėjo prašymą, yra perduodamas visiems Tiekėjams, kurie yra prisiregistravę šiame Pirkime CVP IS, nenurodant minėtą prašymą atsiuntusio Tiekėjo ir skelbiamas CVP IS kartu su kitais Pirkimo dokumentais. Tuo atveju, kai tikslinama Pirkimo skelbime paskelbta informacija, atitinkamai skelbiamas klaidų ištaisymo skelbimas; | b) Bet kuris Pirkimo dokumentų paaiškinimas, atsakant į atitinkamą Tiekėjo prašymą, yra perduodamas visiems Tiekėjams, kurie yra prisiregistravę šiame Pirkime CVP IS, nenurodant minėtą prašymą atsiuntusio Tiekėjo ir skelbiamas CVP IS kartu su kitais Pirkimo dokumentais. Tuo atveju, kai tikslinama Pirkimo skelbime paskelbta informacija, |
| c) Pirkėjas turi teisę peržiūrėti (patikslinti) Pirkimo dokumentus savo iniciatyva iki Pasiūlymų pateikimo dienos. Bet kurie tokie patikslinimai siunčiami visiems Tiekėjams, ne vėliau kaip likus 4 (keturioms) dienoms iki Pasiūlymų pateikimo dienos (išskyrus, kai Pirkimo dokumentai tikslinami dėl Pasiūlymų pateikimo termino nukėlimo). Jei patikslinimai išsiunčiami vėliau, nei aukščiau nurodytas terminas, Pasiūlymų pateikimo terminas pratęsiamas taip, kad atitinkami patikslinimai būtų išsiunčiami ne vėliau kaip likus 4 (keturioms) dienoms iki Pasiūlymų pateikimo termino pabaigos.  Atlikti Dokumentų patikslinimai skelbiami CVP IS kartu su kitais Pirkimo dokumentais ir siunčiami visiems Tiekėjams, kurie yra prisiregistravę šiame Pirkime CVP IS.  Tuo atveju, kai tikslinama Pirkimo skelbime paskelbta informacija, | c) Pirkėjas turi teisę peržiūrėti (patikslinti) Pirkimo dokumentus savo iniciatyva iki Pasiūlymų pateikimo dienos. Bet kurie tokie patikslinimai siunčiami visiems Tiekėjams, kurie yra prisiregistravę šiame Pirkime CVP IS, ne vėliau kaip likus 6 (šešioms) dienoms iki Pasiūlymų pateikimo dienos (išskyrus, kai Pirkimo dokumentai tikslinami dėl Pasiūlymų pateikimo termino nukėlimo).  Jei patikslinimai išsiunčiami vėliau, nei aukščiau nurodytas terminas, Pasiūlymų pateikimo terminas pratęsiamas taip, kad atitinkami patikslinimai būtų išsiunčiami ne vėliau kaip likus 6 (šešioms) dienoms iki Pasiūlymų pateikimo termino pabaigos.  Atlikti Dokumentų patikslinimai skelbiami CVP IS kartu su kitais Pirkimo dokumentais ir siunčiami visiems Tiekėjams, kurie yra prisiregistravę šiame Pirkime CVP IS.  Tuo atveju, kai tikslinama Pirkimo skelbime paskelbta informacija, atitinkamai skelbiamas klaidų ištaisymo skelbimas; |

* 1. Vykdant Pirkimo procedūras skubos atveju, terminai nustatomi vadovaujantis VPĮ nuostatomis, o jei atitinkami terminai VPĮ nenustatyti – atsižvelgiant į protingumo principą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_